Folketing
1998-06-25

Når jeg hævder, at Danmark vil blive gjort til et indvandrerland, er det jo netop, fordi lovforslaget betyder, at hele flygtningebegrebet med et snuptag bliver fjernet. Betydningen af at være flygtning er, at man midlertidigt søger tilflugt i et andet land, indtil det kan lade sig gøre at vende hjem igen. Men med det nye forslag fjernes flygtningebegrebet, idet flygtninge allerede fra den første dag, de betræder dansk jord, starter på et integrationsprogram med det klare mål at blive i Danmark resten af deres liv og i kommende generationer, præcis som vi også hørte hr. Ebbe Kalnæs fra CD præcisere det her fra talerstolen for et øjeblik siden. Det har aldrig været meningen med flygtningekonventionen. Meningen har altid været, at de pågældende flygtninge, straks det var muligt, skulle vende hjem og være med til at genopbygge deres land. Når Danmark med den nuværende lovgivning og det her forslag i særdeleshed gør alt, hvad der er muligt, for at flygtninge skal blive i Danmark, er Danmark stærkt medvirkende årsag til, at mange lande fortsætter et urimeligt styre, der undertrykker befolkningerne.